નોંધનીય છે કે હાલમાં સંયુક્ત રાષ્ટ્રની મુલાકાતે ગયેલા પાકિસ્તાનના વડા પ્રધાન નવાઝ શરીફે ફરી એકવાર ત્યાં વિવાદાસ્પદ કાશ્મીરનો મુદ્દો ઉઠાવ્યો અને પછી નિવેદન કરતા જણાવ્યું હતું કે ભારતે સચિવ સ્તરની મંત્રણા રદ કરીને પેન્ડિંગ રહેલા મુદ્દાઓના સમાધાન માટેની વધુ એક તક ગુમાવી દીધી. તેમણે પોતાના ભાષણમાં જણાવ્યું હતું કે 'કાશ્મીરના મૂળ મુદ્દાની અવગણના ન કરી શકાય. પાકિસ્તાન વાત કરીને આ સમસ્યાના ઉકેલના હેતુથી કામ કરવા તૈયાર છે પણ ભારત સહકાર નથી આપતું. હકીકતમાં જમ્મુ કાશ્મીરના લોકોને સ્વ નિર્ણયનો અધિકાર અપાવવાના અમારા સમર્થન અને ભલામણ કાશ્મીર વિવાદ સાથે અમે પણ જોડાયેલા હોવાથી અમારી ઐતિહાસિક કટિબદ્ધતા અને જવાબદારી છે. હકીકતમાં છ દસકા પહેલાથી સંયુક્ત રાષ્ટ્રમાં જમ્મુ કાશ્મીરમાં જનમત સંગ્રહ કરાવવા માટે પ્રસ્તાવ રજૂ કરાયો છે. જમ્મુ કાશ્મીરના લોકો આજે પણ એ વચન અમલમાં મુકાય એ માટે રાહ જોઈ રહ્યા છે. આ સમયગાળા દરમિયાન કાશ્મીરીઓ સાથે ભારે ક્રુરતા આચરવામાં આવી છે. જમ્મુ કાશ્મીરનો મુદ્દો ઉકેલાવો જોઈએ. આ આંતરરાષ્ટ્રીય સમૂહની જવાબદારી છે.'